Schweinfurt
Gschicht
Urkundn vo de Klösta in Weißenburg im Elsass und Fulda, de in der Schweinfurta Gengad Land besitzn, bedeitn de Begrindung vo da Gschicht vo Schweinfurt ums Joar 790. Ums Joar 1000 ham de (Mark-)Grafn vo Schweinfurt, damois des machtigste Adlsgschlecht im Raum vom heitign Noadbayern, eanane Haptbuag auf da Peterstirn. Noch da Niedalage vom Grafn Heinrich vo Schweinfurt (Hezilo) duach Kine Heinrich II. im Joar 1003 (Schweinfurter Fehde) valiad des Gschlecht sei dominiernde Position. Sowoi Graf Heinrich († 1017) ois aa sei Muada Eila († 1015) findn im Bereich vom Burgklosta eanane letzte Ruhestätte. Des Erbe im Raum Schweinfurt kimmt greßtenteis ans Bisdum Eichstätt. 1263/1265 geht des Klosta in den Besitz vom Deitschen Orden üba. Im 12. Joarhundat war a Siedlungsvalagerung vo da untahoib da Peterstirn glengna Oidn Stätte (Heit Oidstodstraß) noch Westn, ummi zum Marienbach (heitige Innenstod). In dera Zeit vollziagt si de Entwicklung zua Reichsstod. Koasa Friedrich II. und sei Bua Heinrich valeihn Schweinfurt as Markt- und Münzrecht. Aus dera Zeit stamman de ejdestn Teile vo da Stodpfarrkira St. Johannis. Im Kampf um de Vorherrschaft in Mainfrankn zwischn de Henneberger und am Bischof vo Wiazburg is Schweinfurt zwischn 1240 und 1250 zaschtört worn (Erschts Stodverderm). Kine Rudolf vo Habsburg (1273-1308) stejt donn de Rechte vom Reich wieda her. Seine Nochfoiga vapfändn de Stod an de Henneberger und an Wiazburga Bischof, woduach de Reichsfreiheit erneit in Gefahr grat. 1361/1385 kinnan si de Biaga duach erhebliche Opfa selba aus dera Pfandschaft befrein und damit endguitig de Reichsfreiheit sichan. 1436/1437 kafft da Rod vo da Stod des benochboate Oberndorf und aa vom Deitschn Orden de Buag auf da Peterstirn und no dazua de Dörfa Zell und Weipoltshausen. Des kloane reichsstädtische Territorium werd 1620 no um Madenhausen ergänzt. 1554 is Schweinfurt im so ghoaßna Zweiten Markgrafenkriag erneit zaschtört worn (Zwoats Stodverderm). Bis heit erhoitnes Zeignis fian Wiedaaufbau in dera Zeit is des Renaissance-Rodhaus. De seit 1542 evangelische Reichsstod war vollständig vom katholischn Hochstift Wiazburg umgem. Bis zum End vom Alten Reich war de Politik vo da Stod vom Selbstbehauptungswuin gengüba dem übamachtign Nachbarn bestimmt. Duach den Reichsdeputationshauptschluß werd de Stod 1802 easchtmois, 1814 erneit und ob iatz dann endguitig bayerisch. Dazwischn war vo 1810 bis 1814 de Zuaghörigkeit zum Groaßherzogdum Würzburg. Mit am Bau vo de Eisnbohlinien noch Meiningen und Bad Kissingen im Joar 1854 is Schweinfurt a Eisnbohknotnpunkt worn. Seit uma 1890 werd de Entwicklung vo da Stod maßgebli vo da Metoi-Industrie bestimmt. Duach de Industrialisierung erlebt Schweinfurt zwischn 1840 (7700 EW) und 1939 (49.000 EW) prozentual (635%) noch Niamberg des greßte Bevejkarungswachsdum vo olle Städt in Frangn. In de Joar 1943 bis 1945 fügn 15 greßare Fliagaoogriffe da Stod schwaare Schädn zua. Heftige Oogriffe erfoign am 17. August mit 376 Bomba und am 14. Oktoba 1943 mit 291 Bomba. Da greßte AOogriff findt am 24. Feba 1944 im Rahmen vo da Big Week mit 1100 Bomba statt. Dabei wern aa vei Dörfa im Umland fast ganz zaschtört. Insgsamt werfan de Fliaga an dem Dog 3600 Sprengbombn und 32.500 Brand- und Phosphorbombn ob.